**Szombathely Megyei Jogú Város Önkormányzata Közgyűlésének**

**……/2025. (……….) önkormányzati rendelete**

**a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításáról**

[1] A Magyarország 2025. évi központi költségvetéséről szóló 2024. évi XC. törvény 64. § (5) bekezdése alapján a helyi önkormányzat képviselő-testülete rendeletben a 2025. évben – az önkormányzat saját forrásai terhére – a polgármesteri hivatalánál foglalkoztatott köztisztviselők vonatkozásában a közszolgálati tisztviselőkről szóló 2011. évi CXCIX. törvényben foglaltaktól eltérően a központilag meghatározott illetményalapnál magasabb összegben állapíthatja meg az illetményalapot. A közszolgálati tisztviselőkről szóló 2011. évi CXCIX. törvény 234. § (3) bekezdés a) pontja, valamint (4) bekezdése lehetővé teszi, hogy megyei jogú város önkormányzata rendeletben az általa foglalkoztatott felsőfokú iskolai végzettségű köztisztviselők részére egységesen az alapilletmény legfeljebb 40%-áig terjedő, az érettségi végzettségű köztisztviselők részére az alapilletmény legfeljebb 20%-áig terjedő illetménykiegészítést állapítson meg. Az önkormányzati rendelet megalkotásának célja az illetményalap és az illetménykiegészítés megállapítása 2025. évre vonatkozóan.

[2] Szombathely Megyei Jogú Város Önkormányzatának Közgyűlése a közszolgálati tisztviselőkről szóló 2011. évi CXCIX. törvény 237. §-ában,
az 1. § tekintetében a Magyarország 2025. évi központi költségvetéséről szóló 2024. évi XC. törvény 78. § (3) bekezdés b) pontjában
és
a 2. § b) pontja tekintetében a közszolgálati tisztviselőkről szóló 2011. évi CXCIX. törvény 234. § (3)-(4) bekezdésében kapott felhatalmazás alapján
az Alaptörvény 32. cikk (1) bekezdés a) pontjában meghatározott feladatkörében eljárva,
a közszolgálati tisztviselőkről szóló 2011. évi CXCIX. törvény 200. § (2) bekezdésében biztosított véleményezési jogkörében eljáró Magyar Köztisztviselők, Közalkalmazottak és Közszolgálati Dolgozók Szakszervezete véleményének kikérésével
a következőket rendeli el:

**1. §**

A Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II. 5.) önkormányzati rendelet (a továbbiakban: Rendelet) 4. §-a helyébe a következő rendelkezés lép:

**„4. §**

A közszolgálati dolgozók illetményalapja 2025. évre 54.050,- Ft.”

**2. §**

A Rendelet

*a)* bevezetőjében a „Magyarország 2024. évi központi költségvetéséről szóló 2023. évi LV. törvény 75. § (3) bekezdés b) pontjában” szövegrész helyébe a „Magyarország 2025. évi központi költségvetéséről szóló 2024. évi XC. törvény 78. § (3) bekezdés b) pontjában” szöveg,

*b)* 5. § nyitó szövegrészében a „2024.” szövegrész helyébe a „2025.” szöveg

lép.

**3. §**

Ez a rendelet a kihirdetését követő napon lép hatályba.

**4. §**

E rendelet rendelkezéseit 2025. január 1. napjától kell alkalmazni.

|  |  |
| --- | --- |
| **/: Dr. Nemény András :/polgármester** | **/: Dr. Károlyi Ákos :/jegyző** |